ΣΥΣΤΑΣΗ ΤΗΣ ΕΠΙΤΡΟΠΗΣ της 22ας Απριλίου 1997 για βελτίωση και απλούστευση του επιχειρηματικού περιβάλλοντος για έναρξη λειτουργίας επιχειρήσεων (97/344/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

το ψήφισμα του Συμβουλίου, της 10ης Οκτωβρίου 1994, για την ελεύθερη ανάπτυξη της δυναμικής και των δυνατοτήτων καινοτομίας των μικρών και μεσαίων επιχειρήσεων (ΜΜΕ), συμπεριλαμβανομένης της βιοτεχνίας και των μικρομονάδων σε μια ανταγωνιστική οικονομία (1),

την έκθεση της Επιτροπής που υποβλήθηκε στο Ευρωπαϊκό Συμβούλιο της Μαδρίτης, της 15ης και της 16ης Δεκεμβρίου 1995, για τις μικρές και μεσαίες επιχειρήσεις: μια δυναμική πηγή απασχόλησης, ανάπτυξης και ανταγωνιστικότητας στην Ευρωπαϊκή Ένωση (2),

την ανακοίνωση της Επιτροπής για ένα ολοκληρωμένο πρόγραμμα υπέρ των ΜΜΕ και του βιοτεχνικού τομέα (3), και το ψήφισμα του Συμβουλίου της 9ης Δεκεμβρίου 1996 (4),

το ψήφισμα του Συμβουλίου, της 8ης Ιουλίου 1996, για τη νομοθετική και διοικητική απλούστευση στον τομέα της εσωτερικής αγοράς (5),

το ψήφισμα νομοθετικού περιεχομένου που αποτελεί τη γνώμη του Ευρωπαϊκού Κοινοβουλίου επί της πρότασης απόφασης του Συμβουλίου για τη θέσπιση τρίτου πολυετούς προγράμματος για τις ΜΜΕ στην Ευρωπαϊκή Ένωση (1997-2000) (6),

το σχέδιο δράσης της Επιτροπής για την καινοτομία (7) που υπογραμμίζει μεταξύ άλλων ότι οι δυσκίνητες διοικητικές διατυπώσεις μπορούν να έχουν αρνητικές συνέπειες για το δυναμικό των επιχειρήσεων για καινοτομία,

την απόφαση 97/15/ΕΚ του Συμβουλίου, της 9ης Δεκεμβρίου 1996, για ένα τρίτο πολυετές πρόγραμμα για τις ΜΜΕ στην Ευρωπαϊκή Ένωση (1997-2000) (8),

Εκτιμώντας:

Ι. ΕΙΣΑΓΩΓΗ

(1) Η βελτίωση και η απλούστευση του επιχειρηματικού περιβάλλοντος θεωρείται από τις ευρωπαϊκές επιχειρηματικές οργανώσεις ότι είναι θέμα πολύ υψηλής προτεραιότητας εφόσον οι επιχειρήσεις σήμερα πρέπει να λειτουργούν σε ένα πολύπλοκο και συνεχώς μεταβαλλόμενο περιβάλλον. Πολλές κανονιστικές πράξεις έχουν θεσπιστεί κατά τα είκοσι τελευταία έτη και, μαζί με τις διοικητικές διαδικασίες, έχουν σωρευτικό αποτέλεσμα για τις επιχειρήσεις το οποίο καταπνίγει τις καθημερινές λειτουργίες τους και επηρεάζει την ανταγωνιστικότητά τους. Επιπλέον, ο φόρος επιβάλλεται δυσανάλογα στις μικρότερες επιχειρήσεις οι οποίες, σε σύγκριση με τις μεγάλες επιχειρήσεις, δεν έχουν τους ανθρώπινους ή τους οικονομικούς πόρους για να ανταπεξέλθουν (9). Εφόσον αναγνωρίζεται ευρέως ότι οι ΜΜΕ (10) είναι οι μεγαλύτεροι δυνητικοί δημιουργοί θέσεων απασχόλησης, οι δημόσιες αρχές θα πρέπει σήμερα να εξετάσουν, ως ζήτημα προτεραιότητας, τρόπους μείωσης του διοικητικού φόρτου για τις επιχειρήσεις αυτές. Έχει ζωτική σημασία να ενθαρρυνθεί και να υποστηριχθεί το δυναμικό τους για ανάπτυξη και δημιουργία θέσεων απασχόλησης.

ΙΙ. ΕΝΑ ΠΛΑΙΣΙΟ ΠΟΛΙΤΙΚΗΣ ΑΠΛΟΥΣΤΕΥΣΗΣ

(2) Ο κανονιστικός και διοικητικός φόρτος προέρχεται κυρίως από τις κανονιστικές πράξεις των κρατών μελών. Με την εφαρμογή της αρχής της επικουρικότητας, οι αποφάσεις και τα μέτρα λαμβάνονται σε όλα τα επίπεδα, εθνικό, περιφερειακό και τοπικό. Ο αριθμός των κανονιστικών πράξεων που εκδίδονται από τα κράτη μέλη είναι κατά πολύ υψηλότερος από τον αριθμό των κοινοτικών κανονισμών και των οδηγιών που εκδίδονται.

(3) Επομένως, ένα πλαίσιο πολιτικής απλούστευσης προϋποθέτει το συντονισμό μεταξύ των δημοσίων υπηρεσιών στα κράτη μέλη, όχι μόνο μεταξύ των κεντρικών υπηρεσιών αλλά μεταξύ αυτών και των αρχών τοπικής αυτοδιοίκησης. Η Γαλλία, η Πορτογαλία και το Ηνωμένο Βασίλειο έχουν δημιουργήσει μια ειδική υπηρεσία, υπό την ευθύνη του πρωθυπουργού, ενώ τα περισσότερα από τα άλλα κράτη μέλη έχουν δημιουργήσει μια συμβουλευτική επιτροπή που συχνά δεν έχει τις ίδιες εξουσίες. Το έργο της απλούστευσης είναι δύσκολο και προϋποθέτει αρμοδιότητες και εξουσία σε σχέση με τα υπουργεία, καθώς και επαρκείς οικονομικούς και ανθρώπινους πόρους (11). Η ευαισθητοποίηση των κρατικών στελεχών θα πρέπει να αυξηθεί με τη βοήθεια ενημερωτικών εκστρατειών και οι υπάλληλοι που ασχολούνται με ζητήματα σχετικά με τις ΜΜΕ θα πρέπει να δέχονται την κατάλληλη κατάρτιση (12). Πρέπει να υπάρξει αλλαγή νοοτροπίας προς την κατεύθυνση μιας προσέγγισης περισσότερο προσανατολισμένης προς τον πελάτη στις διοικήσεις και τις επιχειρήσεις, όπου οι δημόσιες διοικήσεις θα σκέπτονται πιο ενεργά σχετικά με το πώς να βοηθήσουν τις επιχειρήσεις παρά με το πώς να τις ελέγχουν (13). Τέλος, η επιτυχής πολιτική απλούστευσης εξαρτάται από τη συνεχή και συστηματική αξιολόγηση και την παρακολούθηση των αποτελεσμάτων που επιτυγχάνονται, σε συνεργασία με τις επιχειρηματικές οργανώσεις.

ΙΙΙ. ΤΟ ΚΑΝΟΝΙΣΤΙΚΟ ΠΕΡΙΒΑΛΛΟΝ

(4) Ένα δύσκολο ή πολύπλοκο κανονιστικό περιβάλλον μπορεί να αποθαρρύνει την επιχειρηματικότητα και τη δημιουργία νέων επιχειρήσεων. Αυτό συμβαίνει σε ακόμη μεγαλύτερο βαθμό όταν μια επιχείρηση αποφασίζει να αναπτύξει τις δραστηριότητές της σε άλλο κράτος μέλος, όπου δεν γνωρίζει τόσο καλά τη γλώσσα, τον πολιτισμό ή πως λειτουργούν οι ξένες δημόσιες διοικήσεις. Αν και δεν αμφισβητείται η ανάγκη για κατάλληλη νομοθεσία, το σωρευτικό αποτέλεσμα των νόμων, του πολύπλοκου χαρακτήρα τους και του κόστους συμμόρφωσης προκαλεί ανησυχίες, και υπάρχει κίνδυνος οι επιπτώσεις για τις επιχειρήσεις να είναι δυσανάλογες σε σχέση με τους στόχους του κανονισμού. Τελικά, οι πολύπλοκοι και δαπανηροί νόμοι είναι δύσκολο να υλοποιηθούν και οδηγούν σε κριτικές και αποφυγή.

(5) Επομένως, τα κράτη μέλη θα πρέπει να κατανοούν περισσότερο τις συνέπειες των κανονιστικών πράξεων για τις επιχειρήσεις. Ο στόχος θα πρέπει να είναι να επισημανθούν οι βελτιώσεις που είναι απαραίτητες, έχοντας υπόψη ότι θα πρέπει να επιτευχθεί ισορροπία μεταξύ της ανάγκης για αλλαγές και του φόρτου που επιβάλλεται στις επιχειρήσεις επειδή πρέπει να αφομοιώσουν τις αλλαγές, ακόμη και αν είναι θετικό.

(6) Όταν προτείνεται νέα νομοθεσία, ο νομοθέτης θα πρέπει να έχει πλήρη γνώση των επιπτώσεων που θα έχει ο νόμος για τις επιχειρήσεις από άποψη κόστους συμμόρφωσης και διοικητικού φόρτου. Θα πρέπει να διενεργούνται αξιολογήσεις επιχειρηματικών επιπτώσεων και αναλύσεις κόστους - οφέλους, όταν χρειάζεται, σε στενή συνεργασία με την επιχειρηματική κοινότητα. Στο πλαίσιο αυτό, ο νομοθέτης θα πρέπει να δίνει απαραίτητη προσοχή στις απαιτήσεις συμμόρφωσης για τις ΜΜΕ. Αν οι ΜΜΕ μπορούν να συμμορφώνονται με τους νόμους με λογικό κόστος, το ίδιο μπορούν να κάνουν και οι μεγάλες επιχειρήσεις, ενώ το αντίστροφο δεν συμβαίνει απαραίτητα. Αυτή η αρχή του «σκέψου πρώτα σε μικρή κλίμακα» θα πρέπει να λειτουργεί ως λυδία λίθος (14).

(7) Το κόστος συμμόρφωσης για τις επιχειρήσεις, το οποίο προκύπτει από τους απαραίτητους νόμους, θα πρέπει να σταθμίζεται σε σύγκριση με τις λοιπές απαιτήσεις πολιτικής, π.χ. όσον αφορά την υγεία και την ασφάλεια ή το περιβάλλον. Τα κράτη μέλη θα πρέπει να εξετάσουν τη δυνατότητα θέσπισης παρεκκλίσεων ή απλουστευμένων διαδικασιών, όταν χρειάζεται, για να βοηθήσουν τις ΜΜΕ, που δεν θα προκαλούν απαράδεκτη υποβάθμιση του σκοπού του νόμου. Για παράδειγμα, σε νόμους που αφορούν φορολογία, εταιρικό δίκαιο, στατιστικές ή το περιβάλλον, η θέσπιση ορίων ή μειωμένων απαιτήσεων παρακολούθησης και υποβολής εκθέσεων μπορεί να μειώσει σημαντικά το φόρτο και το κόστος συμμόρφωσης για τις ΜΜΕ. Τά όρια δεν θα πρέπει πάντως να λειτουργούν ως αντικίνητρο για την ανάπτυξη και θα πρέπει να εφαρμόζονται με κάποια ελαστικότητα. Για παράδειγμα, θα πρέπει να επιτρέπεται στις επιχειρήσεις να παραμένουν σε ένα συγκεκριμένο πρόγραμμα ΜΜΕ εφόσον ο κύκλος εργασίας τους δεν υπερβαίνει, κατά κάποιο ποσοστό, το κατώφλι εργασιών για το συγκεκριμένο πρόγραμμα (15).

IV. ΑΠΛΟΥΣΤΕΥΣΗ ΤΩΝ ΔΙΑΤΥΠΩΣΕΩΝ ΓΙΑ ΕΝΑΡΞΗ ΛΕΙΤΟΥΡΓΙΑΣ ΕΠΙΧΕΙΡΗΣΕΩΝ

(8) Εκτός από τη γενική αρχή που αναφέρεται παραπάνω, η Επιτροπή επιθυμεί να τονίσει ορισμένες πρακτικές τις οποίες θεωρεί χρήσιμες για προώθηση στα κράτη μέλη επειδή αποτελούν σημαντικά στοιχεία διευκόλυνσης της φάσης έναρξης λειτουργίας μιας επιχείρησης. Το πρώτο μέρος αυτών των πρακτικών είναι ο καλύτερος συντονισμός του τρόπου με τον οποίο οι δημόσιες υπηρεσίας αντιμετωπίζουν τη διεργασία έναρξης λειτουργίας και η απλούστευση των διοικητικών διαδικασιών.

(9) Τα περισσότερα κράτη μέλη απαιτούν διάφορα είδη εγγραφής, (φορολογικά μητρώα, μητρώα κοινωνικής ασφάλισης, στατιστικά, επιχειρηματικά και εμπορικά μητρώα, . . .). Ο αριθμός των διαφορετικών σημείων επαφής για εγγραφές κυμαίνεται από το ένα κράτος μέλος στο άλλο, μπορεί όμως εύκολα να ανέρχεται σε δέκα διαφορετικά σημεία, πράγμα που είναι χρονοβόρο για τον(την) επιχειρηματία, ακόμη περισσότερο εάν πρέπει κάποιος να επισκεφθεί το ίδιο σημείο εγγραφής πολλές φορές. Σε κάθε σημείο εγγραφής πρέπει να συμπληρωθεί ένα έντυπο, όπου ζητούνται συχνά παρόμοιες πληροφορίες. Ο αριθμός των διατυπώσεων και των διαδικασιών εξαρτάται από τη νομική μορφή που επιλέγει μια επιχείρηση. Είναι μεγαλύτερος στην περίπτωση εταιρειών περιορισμένης ευθύνης για τις οποίες, σε ένα κράτος μέλος για παράδειγμα, απαιτούνται είκοσι τρεις διαφορετικές διαδικασίες και έντυπα (16). Επιπλέον, οι εγκρίσεις για την έναρξη μιας επιχείρησης χορηγούνται από διαφορετικές αρχές, πράγμα που και πάλι δυσχεραίνει το γρήγορο προσανατολισμό του νέου επιχειρηματία. Το αποτέλεσμα είναι ότι μπορεί να χρειαστούν εβδομάδες ή ακόμη και μήνες πριν να μπορεί να αρχίσει πραγματικά η λειτουργία μιας επιχείρησης. Αυτή η πρώτη έκθεση στη γραφειοκρατία, μαζί με το κόστος της εγγραφής που κυμαίνεται από το ένα κράτος μέλος στο άλλο μπορεί να φτάνει μέχρι 2 000 Ecu (17), είναι παράγοντας αποθάρρυνσης και προδιαθέτει για τις μελλοντικές σχέσεις μεταξύ της νέας επιχείρησης και της διοίκησης.

Ενιαία σημεία επαφής

(10) Η Επιτροπή προτείνει να επισημάνουν τα κράτη μέλη όλες τις διατυπώσεις σε όλα τα επίπεδα που απαιτούνται για την έναρξη μιας επιχείρησης, και να εξετάσει τρόπους συντονισμού και απλούστευσής τους. Ένα καλό παράδειγμα είναι το βελγικό σχέδιο Audiform που έχει ένα κατάλογο όλων των διαδικασιών και των διοικητικών διατυπώσεων που επιβάλλονται στις επιχειρήσεις, με σκοπό την αξιολόγηση της αποτελεσματικότητας τους και του φόρτου που επιβάλλουν στις ΜΜΕ. Ένα άλλο παράδειγμα συντονισμού εμφανίζεται στο γαλλικό σύστημα των κέντρων διατυπώσεων επιχειρήσεων (Centres de formalitιs des entreprises - CFE) (18) και στις γερμανικές «Gewerbeδmter». Τα συστήματα αυτά βασίζονται στην αρχή του ενός ενιαίου σημείου επαφής ή σημείου επικοινωνίας μεταξύ επιχειρήσεων - ανάλογα με το είδος ή/και τη φύση τους - και των δημοσίων αρχών σε όλα τα επίπεδα.

(11) Η εμπειρία δείχνει ότι οι διοικητικές διατυπώσεις σχετικά με την έναρξη λειτουργίας στα κράτη μέλη μπορούν να διεκπεραιωθούν σε μία έως πέντε ημέρες, σε σύγκριση με την καθυστέρηση 120 ημερών που είναι το ανώτατο όριο καθυστέρησης που έχει αναφερθεί στην Επιτροπή.

(12) Ένα τέτοιο ενιαίο σημείο επαφής για έναρξη λειτουργίας επιχειρήσεων μπορεί να διαδραματίσει ακόμη πιο σημαντικό ρόλο αν λειτουργήσει ως διάμεσος για όλες τις διατυπώσεις που πρέπει να γίνουν κατά τη διάρκεια της ζωής μιας επιχείρησης, π.χ. αλλαγή διεύθυνσης ή καταστατικού, μεταβίβαση ιδιοκτησίας, θέματα απασχόλησης, άδειες, κ.λπ. Στη Γαλλία, για παράδειγμα, γίνονται συζητήσεις με σκοπό την ένταξη των διατυπώσεων σχετικά με την ανεργία στα CFE. Αν και για να επιτευχθεί ένα τέτοιο επίπεδο συνεργασίας μεταξύ δημοσίων υπηρεσιών απαιτείται υψηλός βαθμός αποφασιστικότητας και πειθούς, η Επιτροπή γνωρίζει από τις επαφές με τις επιχειρήσεις ότι ένα τέτοιο σημείο επαφής είναι πολύ ευπρόσδεκτο.

Ενιαίο έντυπο εγγραφής

(13) Άλλο σημαντικό στοιχείο είναι η ανάγκη συντονισμού των πληροφοριών που ζητούνται από τις επιχειρήσεις, όχι μόνο στη φάση έναρξης λειτουργίας, αλλά και στη φάση ανάπτυξης. Η Γαλλία έχει ενδιαφέρουσες εμπειρίες που μπορεί να μοιραστεί και γι' αυτόν τον τομέα. Οι πληροφορίες που απαιτούνται από μια νέα επιχείρηση ενσωματώνονται σε ένα ενιαίο ερωτηματολόγιο το οποίο διαχειρίζεται το CFE (19). Το ερωτηματολόγιο αυτό αναπτύσσεται από την CERFA (20) που είναι η κεντρική αρχή που είναι αρμόδια για όλες τις διατυπώσεις συλλογής πληροφοριών.

(14) Το ενιαίο έντυπο αποτελεί σημαντική απλούστευση για το νέο επιχειρηματία δεδομένου ότι συγκεντρώνει όλες τις πληροφορίες που απαιτούνται από οποιοδήποτε τμήμα της δημόσιας διοίκησης για την εγγραφή της νέας επιχείρησης σε μητρώα. Το πλεονέκτημα ενός τέτοιου συστήματος είναι ότι όλες οι πληροφορίες που απαιτούνται για εγγραφή σε μητρώα παρέχονται μόνο μία φορά, και ότι οι ερωτήσεις σχετικά με τη συμπλήρωση του εντύπου μπορούν να απαντηθούν από το CFE. Πάντως, το σύστημα του ενιαίου εγγράφου στη Γαλλία έχει ένα μειονέκτημα κατά το ότι το έντυπο πρέπει να συνοδεύεται από δικαιολογητικά για τα οποία χρειάζεται χρόνος για να συγκεντρωθούν και να επικυρωθούν. Οι διοικήσεις θα πρέπει να μην στέλνουν σε πρόσφατα εγγραφείσες επιχειρήσεις μεγάλους αριθμούς εντύπων και ερωτηματολογίων από διαφορετικές υπηρεσίες δεδομένου ότι αυτό μειώνει σημαντικά τα πλεονεκτήματα του ενιαίου εντύπου.

(15) Οι δημόσιες διοικήσεις θα πρέπει να ενθαρρυνθούν να μοιράζονται τις πληροφορίες και να χρησιμοποιούν περισσότερο τις υπάρχουσες βάσεις δεδομένων και την τεχνολογία πληροφοριών και θα πρέπει να προσαρμόσουν, όπου χρειάζεται, τη νομοθεσία τους σχετικά με την προστασία των δεδομένων (21). Εννοείται ότι αυτή η από κοινού χρήση πληροφοριών αφορά μη εμπιστευτικά δεδομένα. Στην Ιταλία, ο νόμος αριθ. 241 του 1990 καθιέρωσε διάφορα μέτρα απλούστευσης διοικητικών διαδικασιών. Για παράδειγμα, αναφέρει ότι όταν ένα άτομο από το οποίο ζητούν συγκεκριμένες πληροφορίες δηλώνει ότι οι πληροφορίες αυτές περιέχονται σε έγγραφα που έχουν ήδη υποβληθεί στη δημόσια υπηρεσία που τις ζητά ή σε άλλο κλλάδο της δημόσιας διοίκησης, τότε η ίδια η υπηρεσία πρέπει να αναζητήσει τις πληροφορίες. Επίσης, στη Δανία ετοιμάζεται ένα νομοσχέδιο που θα απαγορεύει στις δημόσιες υπηρεσίες να ζητούν πληροφορίες από μια επιχείρηση αν οι πληροφορίες αυτές μπορούν να αποκτηθούν από άλλες δημόσιες υπηρεσίες. Απ' αυτό συνεπάγεται ότι επιτρέπεται στις επιχειρήσεις να μην απαντήσουν αν οι ζητούμενες πληροφορίες έχουν ήδη δοθεί σε άλλη δημόσια υπηρεσία.

Ενιαίος αριθμός μητρώου

(16) Παράλληλα με τις προτάσεις για ένα ενιαίο σημείο επαφής και ένα ενιαίο έντυπο, ένας ενιαίος αριθμός μητρώου για τις επιχειρήσεις θα είναι χρήσιμο μέτρο απλούστευσης. Τέτοιο σύστημα υπάρχει στη Γαλλία, τη Σουηδία, την Πορτογαλία και τη Δανία (22). Το βασικό πλεονέκτημα για τις επιχειρήσεις μπορεί να χρησιμοποιήσει τον ίδιο αριθμό με τις επαφές της με διάφορες δημόσιες υπηρεσίες. Είναι επίσης πολύ χρήσιμο για τις δημόσιες υπηρεσίες δεδομένου ότι διευκολύνει τη διαχείριση βάσεων δεδομένων και την από κοινού χρήση πληροφοριών.

Εγκρίσεις και άδειες

(17) Εκτός από τις προαναφερθείσες διατυπώσεις εγγραφής σε μητρώα, μια νέα επιχείρηση πρέπει επίσης να εξασφαλίσει ορισμένες εγκρίσεις που της παρέχουν το δικαίωμα για έναρξη δραστηριότητας ή/και πρόσβαση σε ένα συγκεκριμένο επάγγελμα. Αυτό μπορεί να είναι μια γενική έναρξη οικονομικής δραστηριότητας όπως συμβαίνει στο Λουξεμβούργο, ή μια πιο ειδική άδεια άσκησης ενός συγκεκριμένου επαγγέλματος, π.χ. ξεναγού, κομμωτή, ή ταξιδιωτικού πράκτορα. Επίσης απαιτούνται συχνά άδειες για κατασκευαστικά έργα, για σκοπούς προστασίας του περιβάλλοντος ή για λόγους υγείας και ασφάλειας κ.λπ. Το είδος και η πολυπλοκότητα των αδειών διαφέρει αναγκαστικά σε μεγάλο βαθμό από το ένα κράτος μέλος στο άλλο. Ορισμένες φορές, πρέπει να πληρούνται ορισμένα κριτήρια εγκατάστασης, π.χ. καλή φήμη, καλή οικονομική κατάσταση, επαγγελματικά προσόντα ή εμπειρία. Η Επιτροπή καταβάλλει προσπάθεια για να εξασφαλίσει τη γενική ελευθερία εγκατάστασης στην ενιαία αγορά, κυρίως μέσω της αμοιβαίας αναγνώρισης επαγγελματικών τίτλων. Θεωρεί ότι τα κράτη μέλη θα πρέπει να επανεξετάζουν τακτικά και να απλουστεύουν, όταν χρειάζεται, τις διαδικασίες τους για χορήγηση άδειας έτσι ώστε να μεγιστοποιηθεί το δυναμικό δημιουργίας νέων επιχειρήσεων.

(18) Οι μακροχρόνιες διαδικασίες, η ανάγκη εξασφάλισης αδειών, και ο αριθμός των διαφορετικών αρχών που χορηγούν άδειες μπορεί να αποτελέσουν αντικίνητρο για τις επιχειρήσεις. Η Ιταλία έχει θεσπίσει δύο νόμους (23) που ορίζουν γενικά ορισμένες αρχές σχεδιασμένες για την απλούστευση των διαδικασιών έγκρισης. Σ' αυτές πειρλαμβάνεται η δυνατότητα έναρξης μιας οικονομικής δραστηριότητας χωρίς ρητή έγκριση, και αρχή της σιωπηρής συναίνεσης (24). Αυτό σημαίνει ότι αν η αρμόδια υπηρεσία δεν λάβει απόφαση πριν από μια καθορισμένη ημερομηνία, η αίτηση έγκρισης θεωρείται ότι έγινε δεκτή. Τον Ιανουάριο του 1996, η Γερμανία θέσπισε μια σειρά νόμων για την επιτάχυνση των διαδικασιών χορήγησης άδειας με στόχο τη μείωση του χρονικού διαστήματος που απαιτείται για διοικητικές διαδικασίες. Αυτό θεωρήθηκε ότι καθιστούσε τη Γερμανία πιο ελκυστική ως τόπο εγκατάστασης επιχειρήσεων, και ότι αποτελούσε μέρος του προγράμματός της για εξασφάλιση υψηλότερων επενδύσεων και περισσότερων θέσεων απασχόλησης.

(19) Είναι δύσκολο να αξιολογηθούν τα αποτελέσματα των νόμων στην Ιταλία. Ορισμένες όμως θετικές εμπειρίες αναφέρονται από τη Βάδη-Βυττεμβέργη που άρχισε τέτοιες απλουστευτικές μεταρρυθμίσεις το 1992. Οι βασικές αρχές των πρωτοβουλιών αυτών όσον αφορά τις δημόσιες υπηρεσίες αξίζει να προωθηθούν σε άλλα κράτη μέλη (παράρτημα Ι). Η απλούστευση των διαδικασιών χορήγησης άδειας απαιτεί συχνά μια μεταβολή των πρακτικών εργασίας και της νοοτροπίας στις δημόσιες υπηρεσίες, και μια κίνηση προς περισσότερη αυτορρύθμιση εκ μέρους των επιχειρήσεων.

(20) Οι προαναφερθείσες προτάσεις θα πρέπει να απλοποιήσουν σε μεγάλο βαθμό την ανάπτυξη των εμπορικών δραστηριοτήτων στην Κοινότητα. Θα είναι πολύ πιο εύκολο για ένα (μία) επιχειρηματία να αρχίσει δραστηριότητα σε άλλο κράτος μέλος αν μπορεί να στραφεί προς ένα ενιαίο σημείο επαφής, έχει να συμπληρώσει μόνον ένα έντυπο, δέχεται έναν ενιαίο αριθμό μητρώου σ' αυτό το κράτος μέλος, και του(της) χορηγείται γρήγορα η απαραίτητα άδεια για την έναρξη της δραστηριότητας. Επιπλέον, ο ενιαίος αριθμός μητρώου μπορεί να χρησιμοποιηθεί για άλλους τομείς πολιτικής, π.χ. για το ΦΠΑ, όπως συμβαίνει στη Γαλλία, και θα ήταν ένα σχετικά εύκολο μέτρο απλούστευσης για τα άλλα κράτη μέλη. Τέλος, τα μέτρα αυτά θα διευκολύνουν σε μεγάλο βαθμό τις εργασίες τυχόν ιδιωτικών οργανισμών που παρέχουν συμβουλές σε επιχειρήσεις οι οποίες ενδιαφέρονται να αρχίσουν δραστηριότητα στην Κοινότητα.

V. ΕΝΘΑΡΡΥΝΣΗ ΝΕΩΝ ΕΠΙΧΕΙΡΗΣΕΩΝ

(21) Υπάρχουν άλλοι τομείς όπου η καλύτερη πρακτική μπορεί να προωθηθεί από ένα κράτος μέλος σε άλλο. Αυτοί αφορούν τη φορολογία, την κοινωνική ασφάλιση, τη λογιστική και τις στατιστικές απαιτήσεις, καθώς και το εταιρικό δίκαιο. Ορισμένα κράτη μέλη (25) έχουν θεσπίσει κίνητρα ή μέτρα απλούστευσης στους τομείς αυτούς, ιδιαίτερα για νέες επιχειρήσεις, καθώς και με σκοπό την ενθάρρυνση της αυτοαπασχόλησης (παράρτημα ΙΙ). Τα περισσότερα από τα μέτρα αυτό αφορούν τα πρώτα έτη ανάπτυξης μιας επιχείρησης και όχι τη φάση έναρξης λειτουργίας. Τα μέτρα αυτά είναι σημαντικά αν λάβουμε υπόψη ότι, αν και περίπου 80 % των νέων επιχειρήσεων εξακολουθούν να υπάρχουν μετά το πρώτο έτος, μόνο 65 % εξακολουθούν να λειτουργούν μετά από τρία έτη, και μόνο 50 % μετά από πέντε έτη (26). Τα μέτρα στον τομέα αυτό είναι επίσης σημαντικά επειδή πολύ συχνά η νομοθεσία που καλύπτουν (φορολογία, εταιρικό δίκαιο, ζητήματα απασχόλησης, κ.λπ.) αποθαρρύνει αυτούς που επιθυμούν να ιδρύσουν μια εταιρεία. Για παράδειγμα, η πρόσληψη ενός απασχολούμενου σημαίνει τη συμπλήρωση περισσότερων από δέκα διαφορετικών εντύπων. Οι απαιτήσεις υποχρεωτικής τήρησης αρχείων διαφέρουν από το εν λόγω πεδίο κανονισμών σε άλλο (27), και οι διαδικασίες που απαιτούνται βάσει του εταιρικού δικαίου για τις συνελεύσεις των μετόχων είναι συχνά ακατάλληλες για τις μικρές εταιρείες. Για το λόγο αυτό, η Γερμανία θέσπισε νομοθεσία που απλουστεύει τις διαδικασίες στο εσωτερικό της «kleine Aktiengesellschaft» (28).

(22) Όσον αφορά τη βελτίωση του φορολογικού περιβάλλοντος ένας μεγάλος αριθμός κρατών μελών έχουν εισαγάγει κάποια μορφή φοροαπαλλαγών για τις ΜΜΕ ή για νέες επιχειρήσεις (29) (παράρτημα ΙΙΙ). Επιπλέον, η Γαλλία, το Ηνωμένο Βασίλειο και η Ολλανδία έχουν θεσπίσει μειώσεις φόρων για άτομα που επενδύουν στην έναρξη επιχειρήσεων, που μοιάζουν με την έννοια «Business Angels» (30) των Ηνωμένων Πολιτειών της Αμερικής (ΗΠΑ)

(23) Η φορολογία είναι επίσης ένα τομέας που χρειάζεται μεταρρύθμιση, όταν ο αριθμός των διαφορετικών φόρων που πρέπει να καταβληθούν, οι διαφορετικοί φορολογικοί συντελεστές, οι μεγάλες καθυστερήσεις στην επιστροφή φόρων, η χρήση χαρτοσήμων και άλλες διοικητικές διαδικασίες είναι χρονοβόρες και δυσκίνητες.

(24) Κατά την άποψη της Επιτροπής, οι φορολογικές υποχρεώσεις θα απλουστευθούν σημαντικά με την υλοποίηση των προτάσεων που ορίζονται στο πρόγραμμά της για την εισαγωγή ενός νέου κοινού συστήματος ΦΠΑ (31). Το κόστος συμμόρφωσης με τις φορολογικές υποχρεώσεις που βαρύνει όλες τις επιχειρήσεις θα πρέπει να μειωθεί με τις προτάσεις αυτές, και σε μεγαλύτερο βαθμό αναλογικά με τις ΜΜΕ. Στο ζήτημα αυτό, το πιο σημαντικό στοιχείο των προτάσεων είναι η αρχή του ενιαίου σημείου φορολόγησης. Αυτό σημαίνει ότι οποιαδήποτε επιχείρηση που ασκεί δραστηριότητα σε περισσότερα από ένα κράτη μέλη θα χρειάζεται να αποδίδει φόρους για όλες τις δραστηριότητές της στο κράτος μέλος στο οποίο εδρεύει, καταργώντας έτσι την ανάγκη να έχει δοσοληψίες με περισσότερες από μία φορολογική αρχή. Επιπλέον, αυτό θα συνοδεύεται από μία ριζική ανασκόπηση των υποχρεώσεων υποβολής εκθέσεων και λογιστικής που θα επιτύχει καλύτερη ισορροπία μεταξύ των αναγκών της φορολογικής αρχής και των αναγκών της επιχείρησης.

(25) Στο σημερινό σύστημα ΦΠΑ, υπάρχει περιθώριο μείωσης του φόρτου για τις ΜΜΕ. Τα περισσότερα κράτη μέλη εξαιρούν τις μικροεπιχειρήσεις από την υποχρέωση καταβολής ΦΠΑ, αν και το κατώφλι για την εξαίρεση αυτή παρουσιάζει μεγάλη διακύμανση, π.χ. κύκλος εργασιών 2 500 Ecu στη Δανία και 56 850 Ecu στο Ηνωμένο Βασίλειο.

(26) Για τις επιχειρήσεις που έχουν υποχρέωση καταβολής ΦΠΑ, η συχνότητα της υποβολής δηλώσεων και της πληρωμής ΦΠΑ μπορεί να είναι μεγάλη επιβάρυνση. Ορισμένα κράτη μέλη έχουν εισαγάγει μέτρα απλούστευσης όπου περιλαμβάνεται δήλωση ΦΠΑ σε ετήσια βάση για τις μικρές επιχειρήσεις ή/και προθεσμία πληρωμής ίδια με την προθεσμία υποβολής δήλωσης. Στην περίπτωση των μηνιαίων πληρωμών, οι μικρές επιχειρήσεις πληρώνουν συχνά ΦΠΑ για τιμολόγια τα οποία δεν έχουν ακόμη εισπράξει από τους πελάτες τους. Για το λόγο αυτό, πολλά κράτη μέλη απαιτούν μόνο τριμηνιαίες και, για τις μικροεπιχειρήσεις, ετήσιες πληρωμές (32). Επιπλέον, ορισμένα κράτη μέλη επιτρέπουν στις μικρές επιχειρήσεις να καταβάλλουν το ΦΠΑ μετά την είσπραξη της πληρωμής του πελάτη και όχι κατά την έκδοση του τιμολογίου (λογιστική μετρητών) (33). Το Ευρωπαϊκό Κοινοβούλιο εξέδωσε ένα έγγραφο εργασίας για τις επιπτώσεις των υποχρεώσεων ΦΠΑ και INTRASTAT για τις ΜΜΕ (34), που παρουσιάζει συνοπτικά τα δυνητικά μέτρα όπου περιλαμβάνεται η μετάβαση σε ένα σύστημα τριμηνιαίων δηλώσεων ΦΠΑ, και των τριμηνιαίων δηλώσεων INTRASTAT σε κάθε κράτος μέλος.

(27) Οι διοικητικές υποχρεώσεις που προκύπτουν από το ενδοκοινοτικό εμπόριο είναι άλλος ένας τομέας για πιθανή απλούστευση. Η Γαλλία και η Ιταλία έχουν υλοποιήσει την υποχρέωση INTRASTAT και την ανακεφαλαιωτική δήλωση που απαιτείται βάσει της έκτης οδηγίας του Συμβουλίου για το ΦΠΑ (35). Αυτό σημαίνει ότι οι επιχειρήσεις έχουν να συμπληρώσουν ένα ενιαίο έντυπο που μπορεί να χρησιμοποιηθεί και από τις δύο αρμόδιες αρχές. Το γαλλικό και το ιταλικό σύστημα δεν είναι ιδανικά προς το παρόν γιατί και τα δύο μπορεί να απαιτούν μηνιαία υποβολή της συνδυασμένης δήλωσης INTRASTAT/ΦΠΑ, και το όριο κάτω του οποίου οι ΜΜΕ απαλλάσσονται εξακολουθεί να είναι χαμηλό. Μια άλλη απλούστευση αφορά την ενοποίηση των χρονικών περιόδων για την υποβολή των δηλώσεων INTRASTAT και των ανακεφαλαιωτικών δηλώσεων ΦΠΑ μετά την υλοποίηση διάφορων ειδών κανονισμών. Εφόσον τα κράτη μέλη εξακολουθούν να εφαρμόζουν διαφορετικές χρονικές περιόδους για τις δηλώσεις INTRASTAT και τις ανακεφαλαιωτικές δηλώσεις ΦΠΑ χρησιμοποιώντας διαφορετικά επίπεδα ορίων, καλούνται να ευθυγραμμίσουν τις σχετικές απαιτήσεις και να θεσπίσπουν τριμηνιαίες ή ετήσιες δηλώσεις για τις ΜΜΕ.

(28) Τα κράτη μέλη θα πρέπει να εξετάζουν τα οφέλη της εξειδικευμένης συνεργασίας μεταξύ των υπηρεσιών κοινωνικής ασφάλισης και των φορολογικών υπηρεσιών. Αυτές οι κατηγορίες υπηρεσιών αλληλεπιδρούν συνεχώς με τις επιχειρήσεις και επιβάλλουν το μεγαλύτερο μέρος του διοικητικού φόρτου στις επιχειρήσεις. Μια τέτοια συνεργασία μπορεί να έχει ως αποτέλεσμα να χρησιμοποιούν και οι δύο υπηρεσίες κοινό αριθμό μητρώου, να μοιράζονται τις πληροφορίες και τα κριτήρια, να αποφασίζουν τον καθορισμό των ίδιων ημερομηνιών πληρωμής, ή να συλλέγονται οι φόροι και οι εισφορές κοινωνικής ασφάλισης από ένα ενιαίο σύστημα (36). Το γεγονός ότι η απασχόληση είναι κύρια προτεραιότητα για την Κοινότητα, καθώς και οι κυβερνήσεις των κρατών μελών, δίνει ιδιαίτερη σημασία στο να αφιερώσουν οι δημόσιες υπηρεσίες χρόνο για την εξέταση του γιατί οι εργοδότες αποθαρρύνονται να προσλαμβάνουν εργαζομένους. Τα κράτη μέλη θα πρέπει να λάβουν τα απαραίτητα μέτρα για την άρση του διοικητικού φόρτου που συνοδεύει την πρόσληψη εργαζομένων (37) και να ενθαρρύνουν μια πιο ευέλικτη αγορά εργασίας (38).

(29) Ορισμένα κράτη μέλη έχουν δημιουργήσει προγράμματα στο πλαίσιο των οποίων όταν οι επιχειρήσεις προσλαμβάνουν έναν ή περισσότερους εργαζομένους για πρώτη φορά (39), καταβάλλουν μειωμένες εισφορές κοινωνικής ασφάλισης ή απαλλάσσονται της καταβολής τους.

(30) Τα περισσότερα κράτη μέλη έχουν κανονισμούς που περιορίζουν την πρόσβαση σε ορισμένα επαγγέλματα, οι οποίοι λειτουργούν ως φραγμός π.χ. κομμωτές, υδραυλικοί, ταξιδιωτικά γραφεία, ταξί κ.λπ. Συχνά, οι κανονισμοί αυτοί έχουν ζητηθεί από τους ίδιους τους επιχειρηματίες ως μορφή προστασίας κατά των κακών ή παράνομων πρακτικών. Η Επιτροπή συνιστά να επανεξεταστούν οι κανονισμοί αυτοί κατά περίπτωση, και να αξιολογηθούν για να διαπιστωθεί αν υπάρχει η σωστή ισορροπία ανάμεσα στην προστασία του καταναλωτή και στον απαραίτητο ανταγωνισμό.

(31) Οι μικροεπιχειρήσεις, και ιδιαίτερα οι αυτοαπασχολούμενοι επιχειρηματίες, αντιμετωπίζουν ιδιαίτερα προβλήματα και αντιπροσωπεύουν κατά πάσα πιθανότητα την κατηγορία ΜΜΕ η οποία, αναλογικά, υποφέρει περισσότεροο από το διοικητικό φόρτο και τους κανονισμούς, γιατί πρέπει να αντιμετωπίζουν μόνοι τους τόσο τη σχετική νομοθεσία όσο και το συνακόλουθο διοικητικό φόρτο. Αυτό, αποθαρρύνει πολλούς νέους από τη δημιουργία δικής τους επιχείρησης. Ορισμένα κράτη μέλη έχουν αντιμετωπίσει ειδικά το πρόβλημα αυτό και έχουν θεσπίσει φορολογικά κίνητρα, απλουστεύσεις της λογιστικής και συνταξιοδοτικά προγράμματα με σκοπό την ενθάρρυνση των νέων και των ανέργων να αναπτύξουν δικές τους επιχειρήσεις (40).

VI. ΣΥΜΠΕΡΑΣΜΑ

(32) Η ανταλλαγή της καλύτερης πρακτικής για τη βελτίωση και την απλούστευση του περιβάλλοντος για τις νέες επιχειρήσεις έδειξε ότι υπάρχει σημαντικό ενδιαφέρον εκ μέρους των δημοσίων αρχών και των εκπροσώπων των επιχειρήσεων για μέτρα απλούστευσης που έχουν εφαρμοστεί αλλού. Αν και παρόμοιες πρωτοβουλίες απλούστευσης εφαρμόζονται με διαφορετικούς τρόπους στα διάφορα κράτη μέλη, και το κανονιστικό περιβάλλον για την έναρξη λειτουργίας επιχειρήσεων διαφέρει σημαντικά από το ένα κράτος μέλος στο άλλο, είναι δυνατόν να επισημανθούν ορισμένες καλύτερες πρακτικές που μπορούν να χρησιμοποιηθούν ως πρότυπο από τα άλλα κράτη μέλη. Επισημάνθηκαν ορισμένες γενικές αρχές οι οποίες θα πρέπει να τεθούν υπόψη των κρατών μελών και των λοιπών ενδιαφερομένων. Έτσι, καλούνται τα κράτη μέλη, να θεσπίσουν συγκεκριμένα μέτρα για τη βελτίωση και την απλούστευση του διοικητικού και τη μείωση κανονιστικού φόρτου που επιβάλλεται στις νέες επιχειρήσεις, με πρακτικό αποτέλεσμα την εξοικονόμηση χρόνου και τη μείωση του κόστους που επιβάλλεται σ' αυτές τις επιχειρήσεις,

ΣΥΝΙΣΤΑ ΤΑ ΑΚΟΛΟΥΘΑ:

Άρθρο 1

Στόχοι

Τα κράτη μέλη θα πρέπει να λάβουν τα απαραίτητα μέτρα για τη βελτίωση και την απλούστευση του επιχειρηματικού περιβάλλοντος όσον αφορά ιδιαιτέρως την ίδρυση νέων επιχειρήσεων και τα πρώτα έτη ανάπτυξής τους, ενισχύοντας έτσι το δυναμικό για καινοτομία και ενθαρρύνοντας την ανάπτυξη επιχειρήσεων και τη συνακόλουθη δημιουργία θέσεων απασχόλησης.

Τα κράτη μέλη καλούνται να λάβουν τα πιο κατάλληλα μέτρα για την αναδιοργάνωση, την απλούστευση και τον εκσυγχρονισμό των διοικητικών, νομοθετικών και φορολογικών συστημάτων τους, έτσι ώστε:

α) να βελτιωθεί η διασύνδεση μεταξύ της διοίκησης και της επιχειρηματικής κοινότητας, να είναι περισσότερο προσανατολισμένη προς τον πελάτη, και να μειωθεί ο χρόνος που απαιτείται για τη διεκπεραίωση αιτήσεων από επιχειρήσεις, και να χορηγούνται οι εγκρίσεις σε μια προβλεπόμενη προθεσμία 7

β) να ενθαρρυνθεί η έναρξη λειτουργίας επιχειρήσεων μέσω ενός ευνοϊκού κανονιστικού περιβάλλοντος, και να απλουστευθούν, να τροποποιηθούν ή να καταργηθούν υφιστάμενοι νόμοι που παρεμποδίζουν τη δημιουργία επιχειρήσεων και τα πρώτα έτη λειτουργίας τους.

Άρθρο 2

Πλαίσιο για μια πολιτική απλούστευσης

Απαιτείται μια μακροπρόθεσμη και συνεκτική πολιτική για την επιτυχή υλοποίηση μέτρων απλούστευσης και για να εξασφαλιστεί η αποτελεσματική συνεργασία μεταξύ των δημοσίων υπηρεσιών. Για το σκοπό αυτό, η Επιτροπή συνιστά να αναπτύξουν τα κράτη μέλη και οι δημόσιες επιχειρήσεις όλων των επιπέδων, μέσω διαβουλεύσεων με την επιχειρηματική κοινότητα, μια πολιτική απλούστευσης την οποία θα υποστηρίξουν ενεργά και η οποία θα πρέπει να περιλαμβάνει:

α) τη δημιουργία μιας ειδικής υπηρεσίας στο κατάλληλο επίπεδο με αρμοδιότητα το συντονισμό της πολιτικής και των μέτρων απλούστευσης 7

β) την κατάλληλη πληροφόρηση και κατάρτιση των δημοσίων υπαλλήλων με σκοπό την ανάπτυξη μιας αντιμετώπισης προσανατολισμένης προς τον πελάτη όσον αφορά τις επιχειρήσεις, βελτιώνοντας έτσι τη διασύνδεση μεταξύ δημοσίων διοικήσεων και επιχειρήσεων.

Άρθρο 3

Το κανονιστικό περιβάλλον

1. Ο αντίκτυπος των κανόνων για τις επιχειρήσεις, και ιδιαίτερα τις ΜΜΕ, θα πρέπει να αξιολογείται συνεχώς σε πλήρη συνεννόηση με την επιχειρηματική κοινότητα:

α) τα κράτη μέλη θα πρέπει να εφαρμόσουν την έννοια του «σκέψου πρώτα σε μικρή κλίμακα» που λαμβάνει υπόψη τα συμφέροντα των ΜΜΕ, στα αρχικά στάδια της εξέτασης νέας νομοθεσίας και των συνοδευτικών διοικητικών διαδικασιών 7

β) όταν χρειάζεται, θα πρέπει να θεσπιστούν παρεκκλίσεις, όρια ή απλουστευμένες διαδικασίες προς όφελος των ΜΜΕ. Πάντως, τα όρια θα πρέπει να είναι επαρκώς ελαστικά έτσι ώστε να μην λειτουργούν ως αντικίνητρο για την ανάπτυξη 7

γ) τα αποτελέσματα των κανονιστικών ρυθμίσεων και των διοικητικών διαδικασιών για τις επιχειρήσεις θα πρέπει να αξιολογούνται όταν χρειάζεται, με τη βοήθεια μιας επιτροπής που θα αποτελείται από εκπροσώπους του δημοσίου και των επιχειρήσεων.

2. Τα κράτη μέλη θα πρέπει να εξετάσουν τη δυνατότητα καθιέρωσης μιας συστηματικής διαδικασίας αξιολόγησης για να αξιολογούνται οι επιπτώσεις των κανονιστικών προτάσεων για τις επιχειρήσεις, έτσι ώστε να εξασφαλιστεί η κατάλληλη ισορροπία μεταξύ των στόχων και των μέσων, και να γίνει κατανοητό το κόστος συμμόρφωσης και ο διοικητικός φόρτος.

3. Τα συστήματα αξιολόγησης επιχειρηματικών επιπτώσεων θα πρέπει να περιλαμβάνουν την ανάλυση αποτελεσματικότητας ως προς το κόστος ή κόστους/οφέλους, ανάλογα με τις ανάγκες, και θα πρέπει να καθιερωθούν εκτενείς διαδικασίες διαβούλευσης με επιχειρηματικές οργανώσεις, περιλαμβανομένων και αυτών που εκπροσωπούν τις ΜΜΕ.

Άρθρο 4

Απλούστευση των επιχειρηματικών διατυπώσεων στη φάση έναρξης λειτουργίας

1. Οι διοικητικές διαδικασίες που απαιτούνται κατά την έναρξη της λειτουργίας μιας νέας επιχείρησης θα πρέπει να απλουστευθούν και να γίνουν πιο φιλικές προς το χρήστη, έτσι ώστε να προσφέρονται ταχύτερες και πιο αποτελεσματικές υπηρεσίες στους επιχειρηματίες, για να ενθαρρύνονται στη νέα επιχειρηματική τους προσπάθεια. Επομένως, η Επιτροπή συνιστά στα κράτη μέλη, ή σε οποιοδήποτε κατάλληλο επίπεδο δημοσίων υπηρεσιών, να εξεταστούν τα πλεονεκτήματα των ακολούθων:

α) εισαγωγής ενός ενιαίου εντύπου εγγραφής επιχειρήσεων στα μητρώα 7

β) δημιουργία ενιαίων σημείων επαφής όπου οι επιχειρήσεις θα μπορούν να καταθέτουν το ενιαίο έντυπο εγγραφής που αναφέρεται στο στοιχείο α). Τα σημεία επαφής θα είναι αρμόδια για την προώθηση των πληροφοριών που περιέχονται στην αίτηση σε όλες τις άλλες δημόσιες υπηρεσίες, σε μια καθορισμένη προθεσμία μίας ή δύο εργάσιμων ημερών 7

γ) εισαγωγής ενός συστήματος κατά το οποίο μια επιχείρηση θα χαρακτηρίζεται από έναν ενιαίο αριθμό μητρώου που θα μπορεί να χρησιμοποιεί σε οποιαδήποτε δημόσια υπηρεσία 7

δ) εξασφάλισης ότι οι διάφορες δημόσιες υπηρεσίες δεν θα χρησιμοποιούν διπλά ή περιττά έντυπα ή/και σημεία επαφής 7

ε) παροχής στις επιχειρήσεις της δυνατότητας να απορρίπτουν μια αίτηση για μη εμπιστευτικές πληροφορίες, αν οι πληροφορίες αυτές είναι διαθέσιμες από άλλη δημόσια υπηρεσία 7

στ) όσο το δυνατόν πιο εκτεταμένης χρήσης της τεχνολογίας των πληροφοριών και των βάσεων δεδομένων, για τη μεταβίβαση και την επικύρωση των παρεχομένων πληροφοριών, και για την από κοινού χρήση πληροφοριών μεταξύ δημοσίων υπηρεσιών, με την επιφύλαξη των κατάλληλων μέτρων διαφύλαξης για την προστασία των ιδιωτικών δεδομένων 7

ζ) καθορισμού σαφών στόχων όσον αφορά τις προθεσμίες για την επεξεργασία των αιτήσεων των επιχειρήσεων για τη χορήγηση αδειών 7

η) θέσπισης, όπου χρειάζεται, ενός συστήματος με το οποίο μια αίτηση θα θεωρείται ότι εγκρίθηκε αυτομάτως αν η διοίκηση δεν έχει απαντήσει σε μια καθορισμένη προθεσμία.

2. Τα κράτη μέλη καλούνται επίσης να εξετάσουν τη δυνατότητα επέκτασης του πεδίου των σημείων επαφής έτσι ώστε να καλύπτουν τον πλήρη κύκλο ζωής μιας επιχείρησης, και όχι μόνο τη φάση έναρξης λειτουργίας, και κάθε είδους διοικητική διασύνδεση μεταξύ δημοσίων υπηρεσιών και επιχειρήσεων.

Άρθρο 5

Ενίσχυση των επιχειρήσεων κατά τα πρώτα έτη ανάπτυξής τους

1. Οι περιορισμοί φορολογικού, κοινωνικού, περιβαλλοντικού και στατιστικού χαρακτήρα που παρεμποδίζουν την ίδρυση και τα πρώτα έτη ανάπτυξης μιας επιχείρησης θα πρέπει να μειωθούν ή να καταργηθούν. Τα κράτη μέλη καλούνται:

α) να εξετάσουν κάθε δυνατή βελτίωση στη φορολογική αντιμετώπιση των επιχειρήσεων που έχουν ιδρυθεί πρόσφατα 7

β) να λάβουν τα απαραίτητα φορολογικά μέτρα για να ενθαρρύνουν τις επενδύσεις από εξωτερικούς επενδυτές στην έναρξη λειτουργίας επιχειρήσεων, π.χ. την έννοια του «Business Angel» 7

γ) να ελαφρύνουν τις κοινωνικές εισφορές των εργοδοτών, για μια ορισμένη περίοδο τουλάχιστον, όταν προσλαμβάνονται εργαζόμενοι 7

δ) να εξετάσουν πιθανές βελτιώσεις στις διοικητικές ή νομοθετικές διατάξεις που μπορεί να αποθαρρύνουν τις εταιρείες από την πρόσληψη εργαζομένων και να προωθήσουν μια πιο ευέλικτη αγορά εργασίας 7

ε) να αρχίσουν διάλογο μεταξύ των υπηρεσιών κοινωνικής ασφάλισης και των φορολογικών υπηρεσιών με σκοπό επίτευξη ενός συντονισμού διασυνδέσμου με τις επιχειρήσεις 7

στ) να εξετάσουν τις διαφορετικές απαιτήσεις υποβολής εκθέσεων εκ μέρους των ΜΜΕ, π.χ. τη φύση των εκθέσεων, τη συχνότητά τους, και τη χρονική περίοδο που πρέπει να διατηρούνται οι εγγραφές, έτσι ώστε να απλουστευθούν και να ενοποιηθούν όσον το δυνατό περισσότερο οι απαιτήσεις 7

ζ) να εξετάσουν τις υπάρχουσες διοικητικές ή νομοθετικές διατάξεις με σκοπό την απλούστευση ή την κατάργηση αυτών που περιορίζουν χωρίς λόγο την πρόσβαση σε ορισμένα επαγγέλματα.

2. Τα κράτη μέλη καλούνται να μειώσουν τις συνέπειες των υποχρεώσεων ΦΠΑ ή/και INTRASTAT για τις ΜΜΕ. Θα πρέπει να επιτραπεί στις μικρές επιχειρήσεις να υποβάλλουν τριμηνιαίες δηλώσεις ΦΠΑ, και θα πρέπει να υπάρχει δυνατότητα προαιρετικής απαλλαγής από το ΦΠΑ.

3. Τα κράτη μέλη καλούνται να εξετάσουν τρόπους βελτίωσης της κατάστασης για τις μικροεπιχειρήσεις, και ιδιαίτερα για τους αυτοαπασχολούμενους επιχειρηματίες, στους τομείς της φορολογίας, της κοινωνικής ασφάλισης και των προγραμμάτων συνταξιοδότησης.

Άρθρο 6

Συντονισμός σε κοινοτικό επίπεδο

1. Η Επιτροπή θα εξακολουθήσει το συντονιστικό ρόλο της με τα κράτη μέλη και τις ευρωπαϊκές οργανώσεις στο πλαίσιο της ομάδας για τη βελτίωση και απλούστευση του επιχειρηματικού περιβάλλοντος, με σκοπό τη θέσπιση προτύπων καλύτερων πρακτικών.

2. Για να έχει η Επιτροπή τη δυνατότητα να αξιολογεί την πρόοδο που επιτυγχάνεται, ζητείται από τα κράτη μέλη να υποβάλουν έκθεση στην Επιτροπή, σε ετήσια βάση, σχετικά με τα μέτρα που θεσπίζουν για την υλοποίηση της παρούσας σύστασης.

Η Επιτροπή θα ενημερώνει πλήρως το ευρωπαϊκό δίκτυο Euro Info Centre για τις σχετικές εξελίξεις, δίνοντάς τους τη δυνατότητα να δίνουν πληροφορίες στις επιχειρήσεις που υποχρεούνται να διεκπεραιώσουν διοικητικές διατυπώσεις σε άλλα κράτη μέλη.

Άρθρο 7

Η παρούσα σύσταση απευθύνεται στα κράτη μέλη.

Βρυξέλλες, 22 Απριλίου 1997.

Για την Επιτροπή

Χρήστος ΠΑΠΟΥΤΣΗΣ

Μέλος της Επιτροπής

(1) ΕΕ αριθ. C 294 της 22. 10. 1994, σ. 6.

(2) CSE(95) 2087, Ευρωπαϊκή Επιτροπή, ΓΔ ΧΧΙΙΙ, 1995.

(3) COM(96) 329 της 9ης Ιουλίου 1996.

(4) ΕΕ αριθ. C 18 της 17. 1. 1997, σ. 1.

(5) ΕΕ αριθ. C 224 της 1. 8. 1996, σ. 5.

(6) ΕΕ αριθ. C 320 της 28. 10. 1996, σ. 163.

(7) COM(96) 589 της 20ής Νοεμβρίου 1996.

(8) ΕΕ αριθ. L 6 της 10. 1. 1997, σ. 25.

(9) Σύμφωνα με τρεις μελέτες, το μέσο κόστος του διοικητικού φόρτου μπορεί να είναι από έξι έως 30 φορές μεγαλύτερο για τις ΜΜΕ σε σχέση με τις μεγαλύτερες επιχειρήσεις. (ΕΙΜ: «Administratieve lasten bedrijven 1993» 7 G. Barbieri e V. Lo Moro: «Utenti e Pubblica Amministrazione», il Mulino, 1996 7 Institut fόr Mittelstandsforschung: «Bσrokratie - ein Kostenfaktor: eine Belastungsuntersuchung bei mittelstδndischen Unternehmen», 1995).

(10) Σύσταση της Επιτροπής της 3ης Απριλίου 1996 σχετικά με τον ορισμό των επιχειρήσεων, ΕΕ αριθ. L 107 της 30. 4. 1996, σ. 4.

(11) Ένα ενδιαφέρον παράδειγμα είναι η μονάδα απορρύθμισης (Deregulation Unit) του Ηνωμένου Βασιλείου στην οποία έχει ανατεθεί ο συντονισμός της πολιτικής απορρύθμισης της κυβέρνησης του Ηνωμένου Βασιλείου μεταξύ όλων των υπουργείων και η εξασφάλιση ότι λαμβάνεται υπόψη η άποψη της επιχειρηματικής κοινότητας, και ότι ελαχιστοποιείται το κόστος συμμόρφωσης και ο διοικητικός φόρτος. Η μονάδα υπάγεται στον αναπληρωτή πρωθυπουργό και το υπουργικό συμβούλιο, πράγμα που της δίνει την απαραίτητη εξουσία σε σχέση με τα άλλα υπουργεία.

(12) Το φλαμανδικό ινστιτούτο αυτοαπασχολούμενων επιχειρηματιών - VIZO - στο Βέλγιο είναι ένα κρατικό όργανο που ιδρύθηκε το 1991. Αποστολή του είναι η προώθηση και η ενίσχυση της ελεύθερης και δημιουργικής επιχειρηματικότητας, κυρίως με την κατάρτιση και με την απλούστευση της διοίκησης. Το VIZO παρέχει συμβουλές, πραγματοποιεί έρευνες και λαμβάνει πρωτοβουλίες για την αύξηση της συνειδητοποίησης μεταξύ των ενδιαφερομένων, αναπτύσσοντας παράλληλα μεθόδους και τεχνικές για την απλούστευση των διοικητικών εργασιών. Για παράδειγμα, το VIZO διοργάνωσε έναν κύκλο κατάρτισης για δημόσιους υπαλλήλους που χειρίζονται θέματα σχετικά με ΜΜΕ στη φλαμανδική διοίκηση. Στόχος είναι να αποκτήσουν αυτοί οι δημόσιοι υπάλληλοι κατάρτιση και γνώσεις και τεχνικές που υπεισέρχονται στην απλούστευση και τις υπηρεσίες υψηλής ποιότητας, και στο να επιδείξει πώς μπορούν να λειτουργήσουν ως πηγές πρωτοβουλίας στις υπηρεσίες τους.

(13) Ο δήμος του Korsψr, στη Δανία, είναι ένας δήμος με πληθυσμό 20 000. Ο δήμος ίδρυσε ένα τμήμα ανάπτυξης το οποίο λειτουργεί ως εταίρος παροχής συμβουλών που προσφέρει κατάλληλη τεχνογνωσία και εμπειρία στον επιχειρηματικό τομέα. Γι' αυτό χρειάζεται τόσο κατάρτιση των υπαλλήλων όσο και μεταβολές της οργανωτικής δομής έτσι ώστε να καλυφθούν οι απαιτήσεις. Η υπηρεσία αυτή λειτουργεί ως φορέας συντονισμού για όλα τα θέματα επιχειρήσεων με την τοπική αυτοδιοίκηση.

(14) Στο πλαίσιο των καθηκόντων της, η μονάδα απορρύθμισης του Ηνωμένου Βασιλείου είναι υπεύθυνη για να εξασφαλίζει ότις νέες κανονιστικές και διοικητικές διαδικασίες εισάγονται μόνον όταν είναι απόλυτα απαραίτητες. Πριν από τη θέσπιση οποιουδήποτε νέου κανονιστικού μέτρου, το κράτος πρέπει να αξιολογήσει το κόστος του για τις επενδύσεις και να δημοσιεύσει τα αποτελέσματα. Οι υπουργοί πρέπει να έχουν εξασφαλίσει ότι το κόστος δικαιολογείται από τα οφέλη. Επειδή οι ΜΜΕ είναι ιδιαίτερα ευπαθείς στην πολυνομία και τη γραφειοκρατία, οι υπουργοί πρέπει επίσης να πραγματοποιήσουν τη δοκιμή της λυδίας λίθου για τις «μικρές επιχειρήσεις». Αυτό σημαίνει ότι πρέπει να ζητηθεί η γνώμη των μικρών επιχειρήσεων για κάθε νέο κανονισμό για να εξασφαλισθεί ότι θα είναι σε θέση να αντεπεξέλθουν. Στη Γερμανία αποφασίστηκε πρόσφατα να γίνεται μια παρόμοια αξιολόγηση όσον αφορά το διοικητικό κόστος που επιβάλλεται από τη νέα νομοθεσία, ιδιαίτερα για τις ΜΜΕ.

(15) Ως παράδειγμα μπορεί να αναφερθεί το πρόγραμμα ετήσιας λογιστικής του Ηνωμένου Βασιλείου για το ΦΠΑ όπου υπάρχει ελαστικότητα όσον αφορά το ανώτερο κατώφλι των 300 000 λιρών στερλινών έτσι ώστε οι επιχειρήσεις μπορούν να παραμένουν στο πρόγραμμα μέχρι ο κύκλος εργασιών τους να υπερβεί τις 375 000 λίρες στερλίνες.

(16) Μελέτη της Logotech «Etude comparative des dispositions lιgales et administratives nιcessaires pour la formation de PME dans six pays de l'Union europιenne» (FR, DE, GR, IT, IRL, UK) και το ίδιο σε CD-ROM από το Εμπορικό και Βιομηχανικό Επιμελητήριο του Παρισιού.

(17) Το ίδιο.

(18) Τα «Centres de formalitιs des entreprises» δημιουργήθηκαν στη Γαλλία το 1981 με σκοπό την απλούστευση της πραγματοποίησης ορισμένων από τις διατυπώσεις που πρέπει να διεκπεραιώσει μια επιχείρηση π.χ., νομικές, φορολογικές, κοινωνικές και στατιστικές διατυπώσεις, που συνδέονται με διάφορα σημεία της ζωής μιας επιχείρησης, όπου περιλαμβάνεται η φάση της δημιουργίας ή της έναρξης λειτουργίας. Τα CFE ενεργούν ως ενιαία σημεία εισόδου στις διάφορες διοικήσεις, όπως το τοπικό εμπορικό μητρώο, η εφορία, οι υπηρεσίες που ασχολούνται με την κοινωνική ασφάλιση και τις συντάξεις, η στατιστική υπηρεσία κ.λπ. Όταν η επιχείρηση δώσει τις απαραίτητες πληροφορίες στο CFE, αυτό διαβιβάζει τις πληροφορίες στις άλλες αρμόδιες υπηρεσίες, όπου περιλαμβάνεται η στατιστική υπηρεσία (INSEE). Το INSEE διαδραματίζει επίσης σημαντικό ρόλο δεδομένου ότι έχει ως αρμοδιότητα το εθνικό μητρώο επιχειρήσεων (SIRENE) και χορηγεί έναν εθνικό αριθμό μητρώου (SIREN) στις νέες επιχειρήσεις.

(19) Τα γαλλικά ερωτηματολόγια ΜΟ και ΡΟ (ένα για επιχειρηματίες και ένα για επιχειρήσεις εταιρικής μορφής) που εκδίδονται από το κέντρο εγγραφής και αναθεώρησης εντύπων (CERFA) συγκεντρώνει, σε μία σελίδα, όλες τις πληροφορίες που απαιτούνται από οποιαδήποτε δημόσια υπηρεσία για να εγγράψει τη νέα επιχείρηση στα μητρώα της και για να εφαρμόσει τους σχετικούς κανόνες σ' αυτή τη νέα επιχείρηση. Ο υποψήφιος πρέπει να επισυνάψει στο συμπληρωμένο ερωτηματολόγιο ορισμένα σχετικά δικαιολογητικά. Τα δικαιολογητικά αυτά, που μπορεί να είναι πρωτότυπα ή επικυρωμένα αντίγραφα, είναι συνήθως πιστοποιητικά γέννησης και εθνικότητας (για φυσικά πρόσωπα και μέλη μιας κοινοπραξίας), και ιδρυτικά έγγραφα για επιχειρήσεις εταιρικής μορφής. Μπορεί επίσης να είναι αποδεικτικά προκαταρκτικής εγγραφής στα μητρώα για επαγγέλματα που υπόκεινται σε ρύθμιση.

(20) CERFA: Centre d'enregistrement et de rιvision des formulaires administratifs/Κέντρο εγγραφής και αναθεώρησης εντύπων.

(21) Για παράδειγμα, το μητρώο επιχειρήσεων στην Ιταλία, το οποίο διαχειρίζονται το εμπορικά επιμελητήρια παρέχουν πληροφορίες για όλες τις επιχειρήσεις (όνομα, διεύθυνση, καταστατικό, ισολογισμοί). Ένα μέρος των πληροφοριών αυτών ήταν στο παρελθόν αποθηκευμένο, σε έντυπη μορφή, στο τοπικό δικαστήριο. Αυτό το νέο μητρώο προσφέρει σε μια ενιαία βάση δεδομένων πληροφορίες σχετικά με τις επιχειρήσεις που θα πρέπει να χρησιμοποιούνται συστηματικά από τη δημόσια διοίκηση. Αυτό είναι απίθανο να δημιουργήσει ανησυχίες σχετικά με τις αρχές για την προστασία των δεδομένων. Βλέπε επίσης οδηγία 95/46/ΕΚ του Ευρωπαϊκού Κοινοβουλίου και του Συμβουλίου για την προστασία των ατόμων όσον αφορά την επεξεργασία προσωπικών στοιχείων και την ελεύθερη διακίνηση τέτοιων στοιχείων, ΕΕ αριθ. L 281, της 23. 11. 1995, σ. 31.

(22) Στη Σουηδία υπάρχει ενιαίος αριθμός μητρώου από το 1975. Ο αριθμός αυτός χρησιμοποιείται από την επιχείρηση από τη φάση έναρξης μέχρι το θάνατό της. Η εταιρεία μπορεί να διατηρήσει αυτό τον αριθμό ακόμη και αν αλλάξει επωνυμία. Ο αριθμός χρησιμοποιείται για διοικητικούς σκοπούς σε τομείς όπως η φορολογία, η ασφάλιση, οι τράπεζες και οι τηλεεπικοινωνίες. Στη Γαλλία, ο ενιαίος αριθμός «SIREN» καθιερώθηκε με διάταγμα το 1974.

(23) Νόμος αριθ. 241 του 1990 και οικονομικός νόμος αριθ. 537 του 1993.

(24) Κατά την άποψη της Επιτροπής, η δυνατότητα αυτή δεν θα πρέπει να καλύπτει εγκρίσεις που αφορούν ζητήματα όπως οι εκπομπές βλαβερών ουσιών. Στην περίπτωση αυτή, σύμφωνα με την κοινοτική και την εθνική νομοθεσία, απαιτείται ρητή έγκριση η οποία και είναι προς το συμφέρον της ίδιας της επιχείρησης.

(25) Στο πλαίσιο της δανικής πολιτικής για «δημιουργία νέων επιχειρήσεων», η δανική κυβέρνηση πρότεινε ένα σχέδιο δράσης που περιλαμβάνει δράσεις για την ελάφρυνση του διοικητικού φόρου με τους ακόλουθους τρόπους:

- κατάργηση ή απλούστευση υπαρχόντων διοικητικών κανονισμών,

- κατάργηση ή απλούστευση φόρων και δασμών,

- δημιουργία ενός ενιαίου σημείου πληροφόρησης,

- ανάπτυξη νέων διαδικασιών για την αξιολόγηση των διοικητικών συνεπειών της νέας νομοθεσίας.

(26) Επιχειρήσεις στην Ευρώπη - Τέταρτη Έκθεση, σ. 62.

(27) Σύμφωνα με μια δημοσίευση με τίτλο «άberpόfung von administrativen Pflichten fόr Unternehmen» από τη γερμανική ανεξάρτητη επιτροπή «Rechts - und Verwaltungs - vereinfachung des Bundes», τη λεγόμενη Waffenschmidt-Kommission (ομοσπονδιακό υπουργείο εσωτερικών 1994) υπάρχει μεγάλη ποικιλία απαιτήσεων για την τήρηση αρχείων. Για παράδειγμα, στον τομέα του προσωπικού και της μισθοδοσίας, η ανωτέρω δημοσίευση αναφέρει ότι θα μπορούσαν να βελτιωθούν οι συνθήκες για τη διατήρηση 119 διαφορετικών εγγραφών.

(28) Βλέπε επίσης άρθρο 4 στοιχείο β) της σύστασης της Επιτροπής για τη μεταβίβαση ΜΜΕ της 7ης Δεκεμβρίου 1994, ΕΕ αριθ. L 385 της 31. 12. 1994, σ. 14.

(29) Στο Βέλγιο προσφέρεται στις ΜΜΕ ένα σύστημα μειωμένης φορολογίας εταιρειών. Υπό ορισμένες προϋποθέσεις, μια εταιρεία της οποίας τα φορολογήσιμα κέρδη δεν υπερβαίνουν τις 25 733 Ecu χρεώνεται με το μειωμένο συντελεστή του 28,84 % αντί για το συνήθη συντελεστή 40,17 %. Επιπλέον, υπάρχει κάποια ελαστικότητα στο σύστημα προκαταβολής φόρου εισοδήματος για άτομα ηλικίας μέχρι 35 ετών, που αρχίζουν για πρώτη φορά επιχειρηματική δραστηριότητα ως ανεξάρτητοι επιχειρηματίες ή είναι ενεργά μέλη μιας εταιρείας. Δεν καταβάλλουν πρόστιμο κατά τα τρία πρώτα έτη για μη καταβληθείσες ή ανεπαρκείς προκαταβολές.

(30) Ανακοίνωση της Επιτροπής σχετικά με τη βελτίωση του φορολογικού περιβάλλοντος των μικρών και μεσαίων επιχειρήσεων, ΕΕ αριθ. C 187 της 9. 7. 1994, σ. 5.

(31) COM (96) 328 της 22ας Ιουλίου 1996.

(32) Το πρόγραμμα ετήσιας λογιστικής στο Ηνωμένο Βασίλειο επιτρέπει μία δήλωση ΦΠΑ ανά έτος (αντί για τριμηνιαία). Υπάρχει ευελιξία όσον αφορά το ανώτατο όριο των 300 000 λιρών στερλινών, εφόσον οι επιχειρήσεις μπορούν αν παραμείνουν στο πρόγραμμα μέχρι ο κύκλος εργασιών τους να υπερβεί τις 375 000 λίρες στερλίνες.

(33) Το πρόγραμμα λογιστικής μετρητών του Ηνωμένου Βασίλειου επιτρέπει στις ΜΜΕ με κύκλο εργασιών μικρότερο από 350 000 λίρες στερλίνες, να καταβάλλουν το ΦΠΑ με βάση τις καταβληθείσες και εισπραχθείσες πληρωμές, και όχι με βάση τα τιμολόγια. Η Γερμανία έχει ένα παρόμοιο πρόγραμμα. Βλέπε επίσης άρθρο 2 παράγραφος 3 στοιχείο α) της σύστασης της Επιτροπής σχετικά με τις προθεσμίες πληρωμής στις εμπορικές συναλλαγές της 12ης Μαϊου 1995, ΕΕ αριθ. L 127 της 10. 6. 1995, σ. 19.

(34) Ευρωπαϊκό Κοινοβούλιο, Γενική Διεύθυνση Έρευνας, Σειρά Οικονομικών Υποθέσεων W-25, 5-1996.

(35) ΕΕ αριθ. L 145 της 13. 7. 1977, σ. 1.

(36) Στο Ηνωμένο Βασίλειο και την Ιρλανδία, ξεχωριστές υπηρεσίες είναι αρμόδιες για φόρο εισοδήματος και εισφορές κοινωνικής ασφάλισης, αλλά και οι δύο πληρωμές εισπράττονται μαζί μέσω του συστήματος μισθοδοσίας "PAYE".

(37) Από τον Ιανουάριο του 1996, οι επιχειρήσεις στη Γαλλία υποχρεούνται να συμπληρώνουν μόνον ένα έντυπο, ("declaration d'embauche unique"), αντί για τα έντεκα έντυπα που ήταν απαραίτητα στο παρελθόν για την πρόσληψη ενός εργαζομένου. Σχεδιάζεται επίσης η καθιέρωση ενός ενιαίου σημείου επαφής για τις εισφορές κοινωνικής ασφάλισης που θα διεκπεραιώνει όλες τις διατυπώσεις που απαιτούνται στον τομέα αυτό. Επιπλέον, λειτουργεί ήδη ένα κοινοτικό πρόγραμμα στο οποίο η εποχιακή εργασία ή η εργασία με μειωμένο ωράριο σε επιχειρήσεις μπορεί να πληρώνεται με ένα «δελτίο υπηρεσιών». Δεν υπάρχει ανάγκη για συμβόλαιο και οι διατυπώσεις με τις αρχές μειώνονται επειδή το δελτίο αυτό είναι τόσο μέσο πληρωμής όσο και μέσο πληροφόρησης των αρμοδίων αρχών.

(38) Η Γερμανία ανέβασε το κατώτατο όριο κάτω από το οποίο δεν εφαρμόζεται ο νόμος για αθέμιτη απόλυση από τους πέντε στους δέκα εργαζομένους με σκοπό την αύξηση της τάσης των μικροεπιχειρήσεων να προσλαμβάνουν εργαζομένους.

(39) Στο Βέλγιο, το «Plan Plus Un» χορηγεί μιεώσεις των εισφορών κοινωνικής ασφάλισης των εργοδοτών για επιχειρήσεις που προσλαμβάνουν τον πρώτο εργαζόμενο. Δεν καταβάλλονται εισφορές κοινωνικής ασφάλισης για το πρώτο έτος, και προβλέπονται μειώσεις κατά 75 % και 50 % για το δεύτερο και το τρίτο έτος, αντιστοίχως. Υπάρχει ένα παρόμοιο πρόγραμμα όταν προσλαμβάνεται δεύτερος και τρίτος εργαζόμενος ("Plan plus-deux, plus-trois"). Το «Plan Avantage ΰ l'embauche» αφορά μείωση των εισφορών κοινωνικής ασφάλισης των εργοδοτών για την πρόσληψη ανέργων μακράς διαρκείας.

(40) Στο Βέλγιο και τη Φινλανδία για παράδειγμα, οι αυτοαπασχολούμενοι που δημιουργούν για πρώτη φορά τη δική τους επιχείρηση μπορούν να διατηρήσουν το δικαίωμα για επίδομα ανεργίας. Στη Γαλλία ισχύουν για τους αυτοαπασχολούμενους απλουστευμένοι κανόνες λογιστικής που είναι εναρμονισμένοι με τις φορολογικές απαιτήσεις. Αυτό έχει ως αποτέλεσμα να τηρείται μόνον ένα λογιστικό βιβλίο αντί για τρία.

ΠΑΡΑΡΤΗΜΑ Ι

ΕΠΤΑ ΒΑΣΙΚΕΣ ΑΡΧΕΣ ΓΙΑ ΓΡΗΓΟΡΗ ΧΟΡΗΓΗΣΗ ΑΔΕΙΑΣ

- Η απόφαση θα πρέπει να είναι «επικεντρωμένη» σε ένα σημείο (για παράδειγμα, το ενιαίο σημείο επαφής).

- Στις κατάλληλες περιπτώσεις θα πρέπει να εφαρμόζεται η αρχή της «σιωπηρής συναίνεσης».

- Οι αρχές που είναι αρμόδιες για τη χορήγηση άδειας θα πρέπει να εφαρμόζουν αυστηρά συστήματα διαχείρισης, και συγκεκριμένα:

- πρέπει να έχει οριστεί κάποιος που θα αναλαμβάνει συγκεκριμένα τη διεκπεραίωση των διαδικασιών χορήγησης, άδειας και θα πρέπει να είναι υπεύθυνος για την έγκαιρη ολοκλήρωσή τους,

- πρέπει να ορίζεται μια καθορισμένη προθεσμία για την ολοκλήρωση των διαδικασιών, η οποία θα είναι δεσμευτική για τις αρχές που είναι αρμόδιες για τη λήψη αποφάσεων. Η προθεσμία αυτή θα πρέπει να είναι 30 ημέρες, αν δεν υπάρχει αντίθετη ένδειξη,

- θα πρέπει να παρέχονται συμβουλές στους επιχειρηματίες ακόμη και πριν από την υποβολή της αίτησής τους. Εδώ θα πρέπει να συμπεριλαμβάνονται συμβουλές για το είδος και την έκταση των δικαιολογητικών που απαιτούνται για την αίτηση.

- Οι αρχές που είναι αρμόδιες για τη χορήγηση της άδειας θα πρέπει να έχουν επαρκές προσωπικό και πόρους έτσι ώστε να είναι σε θέση να διεκπεραιώνουν γρήγορα τις διαδικασίες. Θα πρέπει να υπάρχουν δυνατότητες ευελιξίας όσον αφορά τη διάθεση ανθρώπινων πόρων για διαδικασίες έγκρισης για μεγάλα σχέδια.

- Οι αρχές που είναι αρμόδιες για χορηγήσεις άδειας θα πρέπει να πραγματοποιούν τακτικές συζητήσεις με τους «πελάτες» τους για να έχουν ανατροφοδότηση όσον αφορά το πώς λειτουργούν οι διαδικασίες, για να επισημαίνονται τα αδύνατα σημεία των διαδικασιών χορήγησης άδειας και για να δέχονται προτάσεις για βελτιώσεις.

- Οι κεντρικές αρχές θα πρέπει να υποστηρίζουν τις τοπικές αρχές χορήγησης άδειας όταν πραγματοποιούν δύσκολες διοικητικές διαδικασίες. Ένας ιδιαίτερα αποτελεσματικός τρόπος για τέτοια υποστήριξη είναι η σύνταξη σαφών εσωτερικών κανόνων, κατευθυντηρίων γραμμών και καταλόγων ελέγχου.

- Οι νομικές διατάξεις στις οποίες οι αρχές βασίζονται στις αποφάσεις τους πρέπει να επιτρέπουν την όσο το δυνατό ταχύτερη χορήγηση άδειας.

ΠΑΡΑΡΤΗΜΑ ΙΙ

ΒΕΛΤΙΩΣΗ ΤΟΥ ΕΠΙΧΕΙΡΗΜΑΤΙΚΟΥ ΠΕΡΙΒΑΛΛΟΝΤΟΣ: ΚΑΛΥΤΕΡΗ ΠΡΑΚΤΙΚΗ ΓΙΑ ΕΝΑΡΞΗ ΛΕΙΤΟΥΡΓΙΑΣ ΕΠΙΧΕΙΡΗΣΕΩΝ

Γενική επισκόπηση των μέτρων των κρατών μελών

Α. ΣΥΝΤΟΝΙΣΜΟΣ ΠΟΛΙΤΙΚΗΣ

>ΘΕΣΗ ΠΗΝΑΚΑ>

Α. ΣΥΝΤΟΝΙΣΜΟΣ ΠΟΛΙΤΙΚΗΣ (συνέχεια)

>ΘΕΣΗ ΠΗΝΑΚΑ>

B. ΜΗΤΡΩΑ ΕΤΑΙΡΕΙΩΝ ΚΑΙ ΕΝΤΥΠΑ

>ΘΕΣΗ ΠΗΝΑΚΑ>

B. ΜΗΤΡΩΑ ΕΤΑΙΡΕΙΩΝ ΚΑΙ ΕΝΤΥΠΑ (συνέχεια)

>ΘΕΣΗ ΠΗΝΑΚΑ>

Γ. ΑΠΛΟΥΣΤΕΥΣΗ ΚΑΝΟΝΙΣΜΩΝ ΚΑΙ ΠΑΡΕΚΚΛΙΣΕΙΣ ΓΙΑ ΜΜΕ

>ΘΕΣΗ ΠΗΝΑΚΑ>

Γ. ΑΠΛΟΥΣΤΕΥΣΗ ΚΑΝΟΝΙΣΜΩΝ ΚΑΙ ΠΑΡΕΚΚΛΙΣΕΙΣ ΓΙΑ ΜΜΕ (συνέχεια)

>ΘΕΣΗ ΠΗΝΑΚΑ>

Δ. ΕΥΕΛΙΞΙΑ ΑΓΟΡΑΣ ΕΡΓΑΣΙΑΣ

>ΘΕΣΗ ΠΗΝΑΚΑ>

Δ. ΕΥΕΛΙΞΙΑ ΑΓΟΡΑΣ ΕΡΓΑΣΙΑΣ (συνέχεια)

>ΘΕΣΗ ΠΗΝΑΚΑ>

ΠΑΡΑΡΤΗΜΑ ΙΙΙ

ΑΠΛΟΥΣΤΕΥΣΗ ΤΗΣ ΦΟΡΟΛΟΓΙΑΣ ΣΤΑ ΚΡΑΤΗ ΜΕΛΗ

>ΘΕΣΗ ΠΗΝΑΚΑ>